Folketing
1999-05-26

Det er sådan, at i artikel 151 står der, at Fællesskabet bidrager til, at medlemsstaternes kultur kan udfolde sig, idet det respekterer den nationale og regionale mangfoldighed og samtidig bidrager til at fremhæve den fælles kulturarv. Vi har en fælles kulturarv, hvad enten vi kan lide det eller ej, og den fælles kulturarv er selvfølgelig også et fundament for samarbejdet i EU. Det rammeprogram, som bliver vedtaget, og som Danmark stemmer for ved næste rådsmøde, vil indeholde elementer, der også drejer sig om den fælles kulturarv, for vi kan hverken afskrive os vor historie eller skrive den om for den sags skyld.